Karol Ondreička (hudobník)

Karol Ondreička (* 3. november 1935, Bratislava – † 18. apríl 2013) bol slovenský džezový gitarista, skladateľ a aranžér.
 
Je považovaný za priekopníka moderného džezu na Slovensku.

Pôsobenie 
Študoval lingvistiku na filozofickej fakulte Univerzity Komenského v Bratislave. Jeho prvou skupinou bolo Kvinteto Karola Ondreičku, ktoré založil v roku 1956. V 60. rokoch sa stal lídrom skupiny Combo 4. V tomto období sa venoval aj publicistike (v časopise Mladá Tvorba). V 70. rokoch sa stal členom Kvarteta L. Gerhardta, kde pôsobil aj v ďalšom desaťročí a spolupracoval s významnými zahraničnými hudobníkmi, akými boli Švéd Bernt Rosengren, Rakúšan Hans Koller, či Američania Kenny Wheeler a Charlie Mariano.

V roku 1982 vytvoril Trio Karola Ondreičku, ktoré okrem neho tvorili Petr Kořínek a Josef Vejvoda. Vystúpili na bratislavskej Gitariáde 1982. Trio existovalo dva roky, vytvorilo niekoľko nahrávok pre Československý rozhlas v Prahe. 

Od roku 1990 účinkoval s Kvartetom L. Gerhardta v divadle Freie Bühne vo Viedni s rakúskou speváčkou Topsy Küppersovou. Začiatkom 90. rokov sa venoval príležitostným spomienkovým projektom so skupinou Traditional club. V roku 1993 sa stal lídrom Karol Ondreička Quartet (po odchode jedného z členov len Trio). V roku 1996 spoluzaložil Karol Ondreička and Stano Počaji Band. O rok neskôr nahral hudbu k filmu Tábor padlých žien (autorom hudby bol Rudolf Geri). V tom istom roku režisér Ján Fajnor nakrútil film Človek uprostred – profil Karola Ondreičku.

V roku 1998 absolvoval turné po Nemecku, Švajčiarsku a Rakúsku s orchestrom Novej scény s predstavením Ples v hoteli Savoy.

Karol Ondreička prešiel vývojom od cool jazzu, cez west coast jazz, soul jazz až po modálny jazz. Je považovaný za lyrického gitaristu zdôrazňujúceho melódiu a vrúcnosť. V roku 1990 sa stal členom Rady Hudobného fondu, o dva roky neskôr viceprezidentom Slovenskej jazzovej spoločnosti (SJS).

Súhrn skupín 
 Kvinteto Karola Ondreičku
 Combo 4
 Kvarteto L. Gerhardta
 Trio Karola Ondreičku 
 Traditional club
 Karol Ondreička Quartet (Karol Ondreička Trio) 
 Karol Ondreička and Stano Počaji Band

Kompozície 
1962 – Tmavé okno, Reflexie 
1968 – Letná atmosféra 
1972 – Tumulus 
1975 – Asawari 
1979 – Z našich hôr, 5-dielna suita 
1982 – Hotel 
1984 – Letisko 
1994 – Kolesá, Let na Vogon, Hommage à Barney Kessel

Filmová hudba 
1974 – Muzikálny zajac (muzikál) 
1976 – Chlapec ako každý iný, Naftári 
1977 – Tvorcovia lesa 
1978 – Homo Faber, Matematická úloha 
1979 – Poškolák 
1979 – hudba k 8-dielnemu televíznemu seriálu Oco, mama a ja 
1980 – Aj sem príde voda 
1982 – Tatrasklo 
1984 – Prírodné rezervácie

Diskografia  
 s Combo 4: 
 LP Jazz na koncertnom pódiu 
 s Karol Ondreička Quartet 
 Reflexie (vydané ako príloha k publikácii Jazzový slovník) 
 s Kvartetom Ladislava Gerhardta: 
 LP Dobre sme sa oženili 
 LP Už sa ženiť nebudeme 
 7 LP Bratislava Jazz Days 1976-1982 
 s L. Déczim: 
 LP Sentimentálna trúbka 
 s Triom Karola Ondreičku: 
 CD Slovak Jazz Mainstream 
 so skupinou Traditional club: 
 CD Back again

Ocenenia 
 1974 – Cena Československého rozhlasu za aranžovanie 
 1975 – Cena Československého rozhlasu za aranžovanie 
 1976 – Cena Československého rozhlasu za aranžovanie 
 1992 – Cena za celoživotné dielo a propagáciu jazzu

Externé odkazy 
  www.osobnosti.sk - zdroj, z ktorého pôvodne čerpal tento článok
 osobný profil na stránke Hudobného centra

Slovenskí džezoví gitaristi
Slovenskí publicisti
Osobnosti z Bratislavy